﻿Poeţii Văcăreşti În jurul anului 1800 se poate spune că apare literatura artistică românească.. Cele două modele culturale –cel grecesc şi cel francez- nu contrastează. Cultura greacă se modernizează prin influenţa Occidentului, iar fanarioţii au constituit o filieră pentru ideile inovatoare luministe franceze. Aristocratul român intră rapid în contact cu noutăţile vieţii mai ales ale aceleia culturale şi, oricum, trăieşte în lux, ceea ce dovedeşte că duce o viaţă civilizată, nu una barbară. Bagajul cultural al poeţilor cuprinde, în ceea ce priveşte poezia, pe neoanacreontici, dar şi tradiţia occidentală, începând cu Ovidiu şi până la întreaga poezie a secolului al XVIII-lea. Lirica aceasta poate fi comparată cu lirica trubadurilor – Văcăreştii sunt adevăraţi „profesionişti ai liricii de dragoste”. Varianta balcanică a liricii galante occidentale, erotica Văcăreştilor corespunde unui mod de viaţă propriu din epoca fanariotă, unei atmosfere sugestiv evocate de anecdota savuroasă citată de Odobescu în studiul său, „Poeţii Văcăreşti”. Scrisă pentru trebuinţe personale (ale rudelor şi prietenilor), fără a fi destinată publicării, ea analizează şi dă expresie unor stări de spirit provocate de iubire. Pandant al apariţiei conştiinţei lirice româneşti, erotica, la începuturile ei, stă sub semnul unei înclinaţii spre interiorizare şi intimism, al preferinţei pentru solitudine, într-un decor domestic, efeminat, marcat de senzualitate şi rafinament. Reunite în caiete manuscrise (condicuje, mişmaşuri), versurile Văcărescu cunosc o largă difuzare şi audienţă, devenind, în urma circulaţiei, creaţii anonime, regăsite în culegerile lui A. Pann. După o genealogie a familiei pierdută în 1848, Văcăreştii sau Făgăreştii ar descinde din Voievodul Dan al Făgăraşului, rudă a lui Radu-voda Negru, întemeietorul Ţării Româneşti. Fiul voievodului Dan, Neagoe Văcărescu, om foarte bogat, ar fi avut opt urmaşi: şase fete, pe Radu şi pe Ştefan. Pătraşcu Văcărescu, fiul lui Radu, l-a avut moştenitor pe Neagoe Văcărescu. Acesta a avut doi baieţi, Ianache şi Ivan, însă primul este cunoscut de toţi datorită relaţiilor sale cu domnitorul Constantin Brâncoveanu şi cu Neagoe-Vodă din Popeşti. Ianache a avut şase copii, iar cel mai cunoscut dintre ei este Ştefan Văcărescu, mare vistier şi vornic de Târgovişte. Ienachiţă Văcărescu, fiul lui Ştefan, s-a născut cu aproximaţie în anul 1740, în zilele sultanului Mahmud. A avut parte de o educaţie aleasă, în interiorul casei şi a studiat în principal limbile greacă, latină, italiană, franceză, germană şi turcă, după cum spune Al. Odobescu în studiul său despre Văcăreşti. Pe perioada războiului ruso-turc (1768-1774), Ienăchiţă Văcărescu a lipsit din ţară. Totuşi, el se întoarce împreună cu noul domnitor Alexandru Ipsilanti la vestirea păcii de la Kuciuk-Kainargi din 1774. Pe perioada vieţii sale, Ienăchiţă Văcărescu a fost căsătorit de trei ori, cea de-a treia soţie fiind Ecaterina, fiica lui Nicolae Caragea, domn al Ţării Româneşti. Ienăchiţă Văcărescu a rămas cunoscut în istorie ca poet, filolog şi important istoric român din Ţara Românească. De asemenea, îi este atribuit titlul de precursor al limbii române culte, pe care a folosit-o atât în scrierile sale filologice şi istorice, cât şi în poeziile pe care le-a scris. Ca om politic şi istoric a manifestat tendințe filoturce. Lucrarea sa, „Istorie a prea puternicilor împărați otomani”, este tipărită abia în 1863 de Alexandru Papiu Ilarian. De aceea, el este al doilea român dupa Dimitrie Cantemir care scrie o istorie a Imperiului Otoman. În anul 1787, poetul găseşte vreme să-şi tipărească „Observaţii sau băgări de seamă asupra regulelor şi orânduelelor gramaticii româneşti”, scrise încă din 1780. Ienăchiţă Văcărescu nu era numai un poliglot, ci şi un erudit. Îi avea drept modele pe Thales, Sallustius, Seneca, Voltaire şi Cotiforo. De aceea, el regreta că limba românească n-avea încă nici gramatică, nici dicţionar după 1601 ani de la colonizarea romană. El era conştiient de importanţa gramaticii pentru realizarea unităţii limbii şi progresului ei şi deplângea faptul că nu s-a început încă din anul 105 fixarea normelor limbii vorbite şi scrise. Despre caracterul acestui poet se cunosc foarte multe lucruri şi detalii, mai ales, datorită scrierilor sale şi relaţiilor pe care le-a avut. Însă, portretul său ne este cunoscut datorită lui Odobescu, relatat dupa o pictură aflată cândva în biserica Sf. Spiridon cel Nou: „O faţă prelungă şi cam palidă, cu fruntea lată, un nas drept şi regulat... o gură zâmbitoare... o mustaţă subţire, ochi căprui...”. Poetul Ienăchiţă Văcărescu a murit la data de 12 iulie 1797, însă împrejurările morţii nu au fost pe deplin lămurite. În opera sa, s-a pus accentul mai mult pe latura poetică, totuşi redusă, şi s-a minimalizat valoarea ştiinţifică a gramaticii sale şi pe aceea a istoriei. În plus, el era conştient de a fi un pionier al poeziei româneşti şi acest lucru îl exprimă vestitul său testament: „Urmaşii mei Văcăreşti/ Las vouă moştenire/ Creşterea limbii româneşti/ Ş-a patriei cinstire”. Pentru a arata ce înseamnă poezia pentru el, Ienăchiţă Văcărescu a numit-o: „cugetele frumoase, cu poetice faceri”. De asemenea, darul poetic al lui Ienăchiţă Văcărescu a fost preluat de fiul său, Alecu Văcărescu. Despre el, se ştiu puţine lucruri şi acestea ipotetice. Se presupune că s-a născut prin anul 1769 şi că a rămas orfan de mamă încă de mic copil. În anul 1791 se însoară cu Elenco Dudescu, iar în 1792, li se naşte primul fiu, Iancu. Poeziile lui Alecu Văcărescu ne-au rămas într-o culegere întocmită de Nicolae Văcărescu, care laudă într-o prefaţă „duhul cel cu noian” al fratelui său. Alecu arată că şi-a trecut numai versurile alcătuite de la luna aprilie a veleatului 1795 şi că n-a fost „stihurgos pentru gustul lumii”, ci numai pentru trebuinţele lui. Deci cititorul se cade să nu-l „criticarisească”. Spre deosebire de Ienăchiţă care e moralist, Alecu Văcărescu este poet, în versurile româneşti, ca şi în majoritatea celor greceşti. Pentru Alecu, dragostea este o lege a firii, la care el e bucuros să se supună în orice moment. Limbajul lui Alecu e mai elementar şi lasă impresia afectării prin stângăcie şi a trivialităţii prin asprimea expresiei inculte. Dar, tonul principal al poeziei sale este mereu platonic, chiar când improvizează. Versurile româneşti ale lui Alecu Văcărescu le-a popularizat Antonn Pann în „Poezii deosebite sau cântece de lume”. De asemenea, poeziile greceşti erau semnate cu pseudonimul "Vacarescologlu", unele influenţate de poetul Rigas. În anul 1874, Odobescu spunea despre el: "Nu mă tem a zice că până acum nici un poet român n-a avut mai mult foc şi mai multă graţie". Alecu Văcărescu a avut un sfarşit spectaculos: a fost acuzat de omorârea mătuşii sale. Cu toate acestea, după arestare, nimeni nu a mai ştiut ce s-a întamplat cu el. Pe lângă Alecu, Ienăchiţă Văcărescu l-a avut şi pe Nicolae Văcărescu, primul copil al său cu Ecaterina, născut în jurul anului 1784. Acesta a primit bună educaţie în casă, în principal de la mama sa, iar în adolescenţă îl însoţea pe fratele său vitreg, Alecu. În anul 1814 se căsătoreşte cu Luxandra Baleanu, cu care are o fiică, pe Marita. Din păcate, ultimii ani ai poetului nu ne sunt foarte cunoscuţi. Se ştie doar că a murit la data de 12 octombrie 1825, fără a se cunoaşte locul unde a fost înmormântat. La fel ca fratele şi tatăl său, Nicolae nu e lipsit de vocaţie lirică, poezia având o importanţă semnificativă în viaţa sa. Modelul lui în erotică este Anecreon, iar cântecul său oscilează, ca şi al lui Alecu Văcărescu între rai şi iad, vară şi iarnă, viaţă şi moarte. Cea mai izbutită poezie a lui Nicolae este cea pe tema labilităţii soartei, în care revin imagini din „Viaţa lumii” de Miron Costin. Totuşi, poezia „Durda” este foarte importantă şi ,în acelaşi timp, diferită de celelalte poezii ale lui Nicolae Văcărescu, prin sentimentul de voinicie caracteristic doinelor haiduceşti de mai târziu (Primăvara se iveşte, / Să vezi, muguru frunzeşte / Şi iarba cum încolţeşte, / Codrul cată, se-ndeseşte, / Inima-mi zburdă şi creşte!). De asemenea, se poate spune că Nicolae Văcărescu era neîndoios de patriot, fapt ce se poate observa şi în poeziile sale. Ultimul, dar nu cel din urmă. Iancu Văcărescu, fiul lui Alecu, este considerat de critici adevăratul poet de tranziţie între neoclasicismul de secol XVIII şi romantismul paşoptist. El a contribuit în mod limpede la dezvoltarea literaturii române, iar poezia sa se distinge de cea a predecesorilor prin varietatea sa tematică, fapt care a impus şi diversificarea modalităţilor sale expresive şi stilistice. Tot el este cel care a inaugurat poezia pe teme istorice, odată cu reînfiinţarea miliţiei naţionale. Cea mai reuşită creaţie a sa e „Primăvara amorului”, dezvoltare a episodului anacreontic al ivirii şi adapostirii micului Amor. Poezia e un mare tablou al oraşului Târgovişte şi al peisajului geografic înconjurător. Iancu Văcărescu s-a născut în anul 1792 şi a încetat din viaţă în anul 1863, rămânând cunoscut drept unul dintre primii poeţi deschizători de drumuri ai literaturii române. Dinastia Văcăreştilor este reprezentativă pentru anii 1800 şi cei trei poeţi, Ienăchiţa, Alecu şi Ncolae, urmaţi apoi de Iancu Văcărescu sunt consideraţi reprezentanţi de seamă ai literaturii în Ţara Românească. Dacă până la sfarşitul secolului al XVII-lea formele poetice au fost accidentale, reprezentând, de fapt, introducerea unor pasaje lirice în versificaţii cu caracter religios, creaţiile poeţilor Văcăreşti fac o trecere esenţială spre descoperirea lirismului, a expresivităţii, iar poezia nu mai este redusă doar la versificaţie. Bibliografie: * Alexandru Piru, „Istoria literaturii române de la origini până la 1830”, Editura Ştiinţifică şi enciclopedică, Bucureşti, 1977 * George Călinescu, „Istoria literaturii române”, Editura Semne, Bucureşti, 2003 * Nicolae Manolescu, „Istoria critică a literaturii române”, Editura Paralela 45, Piteşti, 2008 * Nicolae Cartojan, „Istoria literaturii române vechi”, Editura Minerva, Bucureşti, 1980 * Victor Petrescu, „Poeţii Văcăreşti”, Editura Bibliotheca, Târgovişte, 2002 